Team Antonsen

Team Antonsen er et norsk humorprogram som gikk på NRK1 i 2004. Programmet var av og med Atle Antonsen, Harald Eia, Bård Tufte Johansen og Kristopher Schau.

Programmet ga også opphav til en live-oppsetning i Oslo Spektrum i mai 2004, kalt Team Antonsen Live: One Night Only. Det var opprinnelig bare planlagt én forestilling, men fordi billettene ble utsolgt, ble det satt opp en ekstra forestilling, Team Antonsen Live: One More Night Only.

Programmet ble i snitt sett av 761 000, noe som ga NRK1 en gjennomsnittlig markedsandel på 52,5 prosent, og 66,3 prosent blant seerne i målgruppen 12–19 år.. Toppnoteringen for programserien ble på 878 000 seere, mens bunnoteringen ble satt da 628 000 seere fulgte premieresendingen. 

Programmet vant Gullruten 2004 i klassen beste humorprogram samt Komiprisen 2004 i klassene Beste forestilling og Publikumsprisen for innslaget «Hjemme hos Haakon Børde».

Sketsjer/innslag

Ekstrajoker Nord
Det fiktive lotterispillet Ekstrajoker Nord er en parodi på Joker-spillet til Norsk Tipping. Spillet ligner påfallende på det originale Jokerspillet som går hver lørdag på NRK1, men i den humoristiske ånd har det blitt lagt til enkelte elementer som ikke finnes i originalen. I parodien forstår ikke innringerne selv de kompliserte reglene for spillet, som tilsynelatende endrer seg underveis, og innringeren ender alltid opp med å ha spilt seg fra både hus og nyrer.

Nordnorsk dialekt
«Squatt» er en mer eller mindre fiktiv lyd visstnok hentet fra nordnorsk dialekt. Denne har etter hvert blitt et humoristisk begrep, særlig blant unge. Uttrykket har utspring i en sketsj i serien hvor Atle Antonsen spiller en fraskilt far som opprinnelig kommer fra «Fylkesfjord, som e tolv mil nordaførr Skutenes (uttales «squattnæs»), som ligg rett ved Bøvelbru i Tromsnes kommune» (alle stedene er fiktive) i Nord-Norge. Han har flyttet til Oslo hvor han har besøk av datteren hver 14. dag, og prøver på beste måte å opprettholde sin og datterens dialekt. Dette gjelder særlig «squatt»-lyden, som for eksempel brukes i ordet «snøscooter» (uttales «snøsquatter»).

I en av sketsjene Team Antonsen hadde rundt begrepet «squatt», intervjuet de Anne Holt om hennes dialekt, og om at hun hadde gått over til østlandsdialekt etter at hun flyttet til Oslo. Her innførte de også lesping som en del av den nordnorske dialekten.

I tillegg til ovennevnte Ekstrajoker Nord var «Kjempesjansen Nord» et innslag i serien, alltid med samme nordnorske deltaker, som hver gang briljerte med å kunne si «Kari Bremnes» på ti forskjellige måter. Sangen «Mexico» av Lynni Treekrem ble dessuten gjengitt ofte og i svært mange ulike sammenhenger.

Skuespiller og nordlending Lars Andreas Larssen gikk i februar 2004 hardt ut mot Team Antonsen på grunn av disse sketsjene, men dette utspillet førte raskt til mange reaksjoner i Nord-Norge til støtte for programmet. Larssen ble blant annet i en leder i Avisa Nordland oppfordret til å pensjonere seg. Larssen ba kort tid etter om unnskyldning for utspillet, og stilte senere selv opp i programmet.

Dansk språk
I enkelte sketsjer fortsatte Team Antonsen å utvikle en humoristisk teori med opprinnelse i Uti vår hage, som går ut på at dansk er så vanskelig å forstå at danskene ikke forstår hverandre. De ringte også til enkelte danske personer og pratet om ord som høres morsomme ut på norsk, men betyr noe helt annet på dansk (for eksempel «kuk», brukt i avisoverskriften «kuk i computeren»).

Journalistskole
Disse sketsjene gikk ut på at teammedlemmene skulle bli «skikkelige» journalister, og derfor måtte gå gjennom en del tester som skulle vise om de var skikket til jobben eller ikke. En av testene gikk ut på at Kristopher Schau skulle forholde seg alvorlig under et intervju med Bertine Zetlitz, mens de andre team-medlemmene puttet diverse ting i skrittet hans. 

 Kritikk av fjernsyn som medium 
Sammen Frank Aarebrot demonstrerte Harald Eia Pierre Bourdieus kritikk av fjernsynet som medium. Aarebrot og Bård Tufte Johansen førte en samtale om at Bourdieu hevder at fjernsynet er et distraksjonsorgan og ikke et informasjonsorgan, mens Kristopher Schau slikket dipp fra beinstumpen til Aarebrot. Dette skulle illustrere Bourdieus tanker, idet seerne ventelig ikke ville komme til å huske noe av samtalen, men kun at Schau slikket dipp fra det amputerte beinet til Aarebrot.

Løgndetektor
Team Antonsen hadde også et innslag der de stilte hverandre spørsmål som «Er du forelsket i min kone?» og «Har du noen hals, Atle?» mens den som ble spurt var tilkoblet en løgndetektor.

Nederlenderen
I en serie av sketsjer gjorde Kristopher Schau tonene til den nederlandske artisten Wim Sonneveld landskjent. Schau mimet til lyden av et sceneshow med artisten samtidig som han utførte kunster av svært spesiell karakter. En sang som ofte ble benyttet var basert på den nederlandske barnesangen «Schipper mag ik overvaren?». Sketsjen vakte også oppsikt i Nederland.

Team Antonsen – One Night Only 
Etter serien var over fremførte kvartetten to forestillinger i Oslo Spektrum 28. og 29. mai 2004. De skulle egentlig holde én forestilling på Rockefeller, men flyttet showet til Oslo Spektrum på grunn av høy etterspørsel. Da også de nye billettene raskt ble utsolgt, utvidet kvartetten med en ekstraforestilling dagen etter. Showet ble utgitt på DVD senere på året.

Rollefigurer 
 Ingolf Breistrand, matematiker og forfatter av boka Kommentarer til den lille gangetabellen – en spennende reise fra 1 x 1 til 10 x 10, spilt av Harald Eia.
Khalid Iqbal, en norsk-pakistansk ung mann. Hans første opptreden på tv-skjermen var i en debatt med den fiktive begravelsesagenten Geir Trygve Jølsrud om kvinners plass i muslimske begravelser. Iqbal har også hatt en rolle i den oppdiktete filmen Et spørsmål om respekt.
Geir Olav Ødegaard, språkforsker fra Det humanistiske fakultet ved Universitetet i Oslo. Hans forskningsområde er det engelske språk. Forskningen hans har blant annet avdekket at det er lov å si «she am», og at det ikke er nødvendig å bøye verbet når du avbryter – kalt «avbrytende form».

Referanser

Eksterne lenker

  Offisiell hjemmeside på nrk.no

Kategori:TV-produksjoner på NRK
Kategori:Norske humorprogrammer på TV
Kategori:Gullruten for beste TV-program
Kategori:Norske TV-produksjoner fra 2000-årene